**Minningagrein E-bekkjarins birtist í Mbl. 20. des. 2010**

E-bekkurinn okkar sem útskrifaðist með kennarapróf vorið 1972 hefur alla tíð verið samheldinn og vandræðalaus. Mikil hlýja hefur einkennt samkomur okkar. Við hittumst amk. á fimm ára fresti, síðast 2007 hjá Ingu Braga. Maðurinn hennar Ingu Pálma tók frábærar myndir af okkur og þar er Frissi bráðlifandi, nú miðaldra, og ljósa bítlahárið ögn farið að láta á sjá.

Þetta var sveitabekkur, því margir komu utan af landi. Hafnarfjörður taldist varla til dreifbýlis, þótt nærri lægi, en þaðan komu þeir Friðrik og Steingrímur á hverjum morgni með Hafnarfjarðarstrætó. Fyrsta daginn í skólanum leit Inga Andreassen yfir hópinn og vonaði heilshugar að þessir töffarar úr Firðinum lentu í hennar bekk, þvílík glæsimenni! Og það gerðu þeir og Frissi hóf strax fyrsta daginn að fikta í tökkunum sem stýrðu gardínunum. Eftir það stóðst hann aldrei þá freistingu.

E-bekkurinn hefur nú í fyrsta sinn misst bekkjarfélaga og er að vonum brugðið. Hugur okkar er nú hjá þessum ljóshærða víkingi sem var hlýr, brosandi, léttur í lund, stundum galsafenginn og stríðinn, en ætíð með skopskynið ofar öllu. Frissi var góður bekkjarfélagi, lagði gott til málanna og liðsinnti þeim sem á þurftu að halda. Væntumþykja einkenndi hann. Upp í huga sumra okkar kemur partý sem Friðrik bauð okkur í heima hjá afa sínum og ömmu fyrir árshátíðina í fjórða bekk. Á bak við prakkarann var ábyrgur maður sem afi og amma treystu fyrir fínu íbúðinni sinni, enda fór ekkert úrskeiðis.

Frissi var betur að sér í tónlist en við hin og kenndi okkur að hlusta. Cream þóttu góðir á þessum árum. Tónlistin gerði það að verkum að Friðrik hafði komist yfir flottari enskan framburð en við hin.

Friðrik var vel gefinn og var strax eftir kennarapróf staðráðinn í því að mennta sig enn frekar, eins og margir bekkjarfélaganna reyndar. Hann hóf strax um haustið nám í sálfræði og tilkynnti þeim sem heyra vildu að hann hygðist aldrei fá lægri einkunn en 12, sem var ágætiseinkunn. Ekki vitum við annað en að hann hafi staðið við það, og hefur alla tíð síðan verið fyrirmynd bekkjarfélaganna í dugnaði, rétt eins og í gleðinni. Það gerðist nýlega að doktorsnemi tileinkaði Friðriki og Huldu, bekkjarsystur okkar, ritgerð sína. Hulda kenndi honum í barnaskóla, en Friðrik í háskóla. Þessi tvö voru fyrirmyndir hans í kennsluháttum.

Guðný bættist í hópinn í lok Kennaraskólaáranna og fylgdi sínum manni gegnum þykkt og þunnt alla tíð. Hjónaband þeirra kom okkur ætíð fyrir sjónir sem hið vandaðasta. Það var greinilega góður vinskapur milli þeirra.

Þótt Friðrik væri upptekinn við sína iðju, gaf hann sér ætíð tíma til að setjast niður og ræða málin, og fyrir það erum við þakklát í dag. Þessari yfirvegun hélt hann fram á síðasta dag og lét ekki á öðru bera en að hann væri ánægður og sáttur. Það hvarflaði ekki annað að honum en að varðveita sína einstæðu skapgerð út lífið.

Við hugsum til Frissa með virðingu og þakklæti fyrir samverustundirnar, og biðjum guð að styðja fjölskyldu hans.

Már og Inga fyrir E-bekkinn.